Minja Subota

**Milan Subota Minja** (Sarajevo, 8. novembra 1938 – Beograd, 17. septembra 2021), dipl. inž. elektrotehnike, kompozitor, muzičar, zabavljač i fotograf. Bio je autor i voditelj dugotrajne dečje serije *„Muzički tobogan“* na RTS-u (ranije TV Novi Sad) i velikog broja drugih serija.

## Biografija
Minja Subota je rođen u Sarajevu 8. novembra 1938 kao Milan Subota, od oca Ante i majke Desanke (rođ. Pilja). Familija Subota je pravoslavna familija iz Petrovog polja u Dalmaciji, a Minjin otac Ante, poreklom iz Drniša u Petrovom polju, rođen je i živeo u Splitu. Nakon završenih studija elektrotehnike u Beogradu, Ante se venčao Desankom Pilja iz Sarajeva, gde su dobili sinove Aleksandra „Sašu“ (1935) i Milana „Minju“ (1938). Godine 1942. prelazi sa porodicom u Zagreb, kao inženjer Glavne pošte, gde bivaju pošteđeni od ustaša. Nakon rata, sele se u Beograd.

Osnovnu školu i gimnaziju, Minja je završio u Beogradu. Pohađao je nižu i srednju muzičku školu ''„''Stanković''“'', a na Elektrotehničkom fakultetu u Beogradu stekao diplomu inženjera elektrotehnike.
Što se tiče obrazovanja u oblasti fotografije poseduje diplome: *„Famous Schools International“* i francusku diplomu *„Evropske kuće fotografije iz [[Šalon sir Saon|Chalon-sur-Saône]]“*.

Kao kompozitor, napisao je mnoge kompozicije zabavne muzike i šansona, a kao vokalni solista snimio veliki broj ploča iz ove oblasti u Jugoslaviji i Rusiji.

Kompozicije su mu izvođene na mnogim festivalima. Neke poznate kompozicije su: *„Homo, homini“*, *„Čuvar parka“*, *„Budi dobar prema njoj“*, *„Čekaj me“*, *„Dok te ljubim“*, *„U jednom danu“*, *„Plava muzika“*, itd.

U kompozitorskom opusu za decu, komponovao je na stihove naših najistaknutijih pesnika pesme, koje se danas pevaju u predškolskim ustanovama i školama i postale su deo dečje muzičke literature, a generacije su odrastale uz njih.
Između ostalih to su pesme: *„Deca su ukras sveta“*, *„Išli smo u Afriku“*, *„Rekao sam brezi i topoli“*, *„Telefonijada“*, *„Povrćijada“*, *„Kolo“*, *„Razbole se lisica“*, itd.

Komponovao je i ciklus pesama *„Još nam samo ale fale“* na stihove Ljubivoja Ršumovića.
Autor je i voditelj serije *„Muzički tobogan“* koja je emitovana osamnaest godina i predstavlja rekordnu seriju po gledanosti i popularnosti na našem televizijskom programu. Zahvaljujući toj seriji naši najpoznatiji kompozitori komponovali su na stihove pesnika za decu preko sto pedeset kompozicija, od kojih su mnoge postale dečji evergrini.

Kao umetnik obavljao je funkcije predsednika Saveza estradnih umetnika Jugoslavije i Srbije, i niz godina bio je u upravnim odborima Udruženje kompozitor Srbije i Udruženja muzičara džeza, zabavne, pop i rok muzike Srbije. Bio je član programskog saveta *„[[Zmajeve dečje igre|Zmajevih dečjih igara]]“*. Učestvovao je u radu mnogih žirija na najvećim muzičkim manifestacijama u zemlji i inostranstvu. Održao je stotine dobrotvornih programa.

U Kruševcu je proglašen za počasnog građanina i dobio titulu *„Viteza od Čarapanije“* za nesebično zalaganje u radu sa decom ovoga grada.

Napisao je knjigu *„Kako smo zabavljali [[Josip Broz Tito|Tita]]“*.

Član je Udruženja kompozitora Srbije, Udruženja muzičara džeza, zabavne, pop i rok muzike Srbije i USUFa Srbije.

## Festivali
* 1963. Beogradsko proleće - Nepoznata devojka (i vokalni kvartet Eho)
* 1967. Pesma leta - Homo, homini
* 1968. Pesma leta - Jesmo li ljudi ili marsovci
* 1971. Beogradsko proleće - Što je babi milo (sa grupom One i oni)
* 1971. Festival JNA - Ponoćna patrola (sa grupom One i oni, prva nagrada)
* 1972. Festival JNA - More i mornari (sa grupom One i oni, prva nagrada)
* 1972. Skoplje - Kaži mi, kaži (sa grupom One i oni)
* 1972. Split - Šta da činim kad sam furešt (sa grupom One i oni)
* 1978. Karneval fest, Cavtat - Stani, stani, pogledaj me malo

## Diskografija
### Albumi
#### Pop muzika
* *Milan Subota* (Melodija, SSSR D28485-6)
* *Budi dobar prema njoj*

#### Albumi za decu
* Minja Subota i Ljubivoje Ršumović: *Minja i Ršum* (PGP RTB LP)
* *Pesme za decu* (PGP RTB)
* Dragan Laković i Minja Subota: *Najlepše dečje pesme* (PGP RTB)
* Minja Subota i Zlata Petković: *Plavi čuperak* (PGP RTB LP)
* *Pesme iz Muzičkog tobogana* (PGP RTB)
* *Deca su ukras sveta* (PGP RTS CD)

### [[EP]]-ovi
* Milan Subota (Jugoton – EPY)
* Milan Subota (PGP RTB EP)
* Milan Subota (PGP RTB EP)
* Milan Subota (PGP RTB EP)
* Milan Subota (PGP RTB EP)
* Lola Jovanović i Milan Subota (PGP RTB EP)

#### [[EP]]-ovi za decu
* Telefonijada (PGP RTB EP)
* Minja Subota i Dečji hor ''„''Kolibri''“'': *Ečke tečke* (PGP RTB EP)
* *Šansone* (PGP RTB EP)
* One i oni –*Aždaja svome čedu tepa* (PGP RTB EP)

## Knjige
*„Kako smo zabavljali [[Josip Broz Tito|Tita]]“*

## Vanjske veze

* Zvanični sajt 
* Udruženje kompozitora Srbije
* Poreklo Minje Subote